|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 6750 Αθήνα, 04/05/2016

**ΠΡΩΤΟΜΑΓΙΑ 2016**

Η Πρωτομαγιά είναι μέρα μνήμης για τους εργάτες που έχασαν τη ζωή τους αγωνιζόμενοι για κοινωνική δικαιοσύνη, ανθρώπινα και εργασιακά δικαιώματα.

Σήμερα εκφράζουμε τον σεβασμό και την αλληλεγγύη μας στους διαχρονικούς αγώνες των δυνάμεων της εργασίας, των συνταξιούχων, των ανέργων για τη διεκδίκηση βασικών και θεμελιωδών εργασιακών, κοινωνικών και ασφαλιστικών δικαιωμάτων. Οι κυβερνήσεις τα τελευταία έξι χρόνια έστειλαν τον λογαριασμό της οικονομικής κρίσης στο λαό μέσα από πολιτικές λιτότητας. Αυτές οδήγησαν στην εφαρμογή πολιτικών κοινωνικής εξουθένωσης και ισοπέδωσης των δικαιωμάτων και έδωσαν τη χαριστική βολή σε κοινωνία και οικονομία, καταργώντας κάθε παροχή κοινωνικής ασφάλειας, εντείνοντας την ύφεση και τα αδιέξοδα.

Οι εργαζόμενοι έχουμε υποστεί βίαιη αναπροσαρμογή των εισοδημάτων μας μέσω της δραστικής μείωσης μισθών, ημερομισθίων και της μεγάλης αύξησης της φορολογίας. Υπάρχει δυσκολία πρόσβασης σε μια σειρά κοινωνικών αγαθών και υπηρεσιών λόγω της συρρίκνωσης του κοινωνικού κράτους. Σήμερα όμως βρισκόμαστε εδώ όρθιοι προκειμένου να υψώσουμε τη φωνή μας και τη γροθιά μας ενάντια σε πολιτικές και καταστάσεις που υποβαθμίζουν τη ζωή μας. Στη μάχη για την αποκατάσταση της αξιοπρέπειας του λαού μας αναδεικνύεται ο αναντικατάστατος ρόλος των συνδικάτων, για να υπερασπιστούν τα συμφέροντα της εργατικής τάξης, να διεκδικήσουν τα αιτήματά της, να απαιτήσουν μέτρα για την επιβίωσή της. Στο πλευρό μας συντάσσονται και πολλές συνδικαλιστικές οργανώσεις της Ε.Ε., που έχουν εκφράσει την αλληλεγγύη τους στους αγώνες των ελληνικών συνδικάτων, απέναντι στην επίθεση που δεχθήκαμε στα εργασιακά, ασφαλιστικά και κοινωνικά δικαιώματα μας.

Για έναν κόσμο δικαιότερο, χωρίς φτώχεια, εκμετάλλευση, καταπίεση και εξαθλίωση. Ενωμένοι αγωνιζόμαστε για τα δίκαια αιτήματά μας! Ενωμένοι θα νικήσουμε!

**ΖΗΤΩ Η ΕΡΓΑΤΙΚΗ ΠΡΩΤΟΜΑΓΙΑ**

**Όλοι στην απεργιακή συγκέντρωση των συνδικάτων**

**την Κυριακή 8 Μαΐου και ώρα 10.00 στην πλατεία Κλαυθμώνος.**

**Το Δ.Σ.**